La llucha pola lliberación nacional d´Asturies tien de decatase bien en qué marcu políticu-xurídicu ha desarrollase. Les regles xurídico-formales d´un Estáu Español d´esa castra, a la hora poder llevar a cabu un trabayu críticu y políticu, dambos los dos revolucionarios, son unes regles que puen tener consigo daqué poco llimpio dende los anicios franquistes del mesmu y poro, los xugadores del Estáu van furrular coles cartes marcaes. Actualizando a Gramsci, y camudando la estructura del Meudía Italianu pela del Meudía Español, hai mester dicir que la Democracia na que tenemos que vivir y llevar un trabayu políticu ye una Democracia formal de baxa intensidá, onde los grupos de poder y presión nunca arrenunciaron a los privilexos que-yos dexó´l Dictador. Les amenaces del Estáu Español por facer boicot financieru a los países qu´anguaño nos superen en reivindicación nacional, Euskal Herria y Catalunya, nun dan gayola democrática, precisamente. L´anterior ministru de Defensa, l´ultraespañol José Bono, tuvo de cesar a un Espadón que nun disimulaba les sos intenciones "intervencionistes" énte los "separatismos". Y propuestes democrátiques, mayoritaries nel so país d´orixe, propuestes en pro d´un nuevu estatutu (y poro, d´una nueva forma de vinculación con España) emanaes del parlamentu vascu y catalán, foron o quieren ser torgaes "chulescamente" nes Cortes de Madril y nel Tribunal Constitucional, por citar dos ámbitos institucionales españoles. Podíen multiplicase los exemplos de lo que ye esta Democracia de Baxa Intensidá y d´una Transición non-impugnada, onde tamién asocede que´l Rei nun sabe retrucar a les semeyes suyes qu´anden camburando perendayuri más que dándose baños de mases con milenta banderes roxigüaldes nes ciudaes africanes onde dicen "sentar los reales", o interviniendo un díi sí y otru tamién na vida política, española ya internacional, actuando asina los Borbones neto como los Alahuites. ¿Que´l Rei diba ser un símbolu namái? Tontaes de la "Transición".